I marts var Bofakatten Trebene pludselig væk og blev efterlyst via de sociale medier og Bornholms Tidende.

Det viste sig, at Trebene bare var taget på ferie på en nærliggende gård og havde det så godt her, at den ikke umiddelbart havde planer om at vende tilbage til Bofas containerplads i Rønne.

Trebene var også blevet væk sidste vinter, hvor den blev fundet og kørt till Hoglebjerg Hunde-og Kattepension, fordi en venlig sjæl troede, at den var menneskeløs og havde brug for et nyt hjem.

Heldigvis blev misforståelsen opklaret, så Trebene kunne vende hjem igen til Bofa og Palle Pladsmand.

Og nu har Trebene så været på eventyr igen, selv om den sorte hankat mangler det ene bagben.

Denne gang har Trebene lagt vejen forbi Plejecenter Snorrebakken, hvor den og plejecenterkatten Mulle hurtigt mærkede sympatiens sarte tråde folde sig ud.

Og voila: Nu er kærlighedsmødet resulteret i to skønne killinger.